**At bo i Nordenskov og omegn.**

**Kan man finde vej til Nordenskov ?**

**Fakta:** Ja - både nat og dag ! - Den 314 m høje Varde-sender ligger ( trods navnet ) ved Nordenskov – 15 km øst for Varde.

Nordenskov tilhører i dag Varde Kommune, som er en del af Region Syd-Danmark. Der er stadig et særligt tilhørsforhold til området, der tidligere udgjorde Helle Kommune.

**Hvad er området kendt for ?**

**Fakta:** Først og fremmest idrætsforeningens **Owen Luft Kånsert,** se [www.owen-luft.dk](http://www.owen-luft.dk). Og herreholdet i **Volleyligaen,** se [www.NUIF.dk](http://www.NUIF.dk) eller facebook.

Borgerforeningen har fået en unik aftale med Varde kommune om **lokal afledning af regnvand**, **LAR**.

Der kan endvidere nævnes borgerforeningens konkurrence med **julepyntning af alle postkasser**.

Et andet projekt er **forskønnelse af byens torveområde** og **Knudsens Plads.**

Byen er tilmeldt udviklingsprogrammet **” Blomstrende Landsby ”.**

Se nærmere beskrivelser i det følgende eller via projektet ”Nordenskov, Blomstrende Landsby”

**Hvad er LAR ?**

**Fakta:** LAR betyder ”lokal afledning af regnvand”. Nordenskov er den første landsby, som har fået gennemført, at regnvandet skal nedsive, hvor det falder, både på villaveje og i haver. Således spares udgiften til lange rørføringer, og denne besparelse går til forskønnelse af villavejene.

**Og hvad med at bo i et område uden risiko for oversvømmelser ?**

**Fakta:** Nordenskov ligger 38 m over havets overflade og det laveste punkt i omegnen ( Holme Å ) er 16 m.

**Hvad med at bo i et fredeligt område ?**

**Fakta:** Der er - så vidt vi ved – ingen overhængende terrortrusler, og indtil nu har vi ikke oplevet gadekampe !

**Hvad med at bo i et område, der er overskueligt ?**

**Fakta:** Nordenskov og omegn ( Øse sogn ) har i alt 1392 indbyggere ( 2019 ) – Selve Nordenskov by har 691 indbyggere (2019. Indbyggertallet i Nordenskov er jævnt stigende – på bekostning af landdistrikterne. –

Øse By med kirke og præstegård ligger ca 2 km vest for Nordenskov og har ca 80 indbyggere. - Øse sogn udgør et fællesskab, hvor de fleste kender de fleste.

**Hvad med at bo i et område med sproglig mangfoldighed ?**

**Fakta:** De fleste af os har dansk som modersmål – og de fleste forstår både engelsk og tysk.

Følgende modersmål er i øvrigt repræsenteret blandt vores beboere: Engelsk, tysk, italiensk, hollandsk, polsk, lettisk, ukrainsk, swahili – og jysk.

**Hvad med at bo i en by med en rigtig god folkeskole ?**

**Fakta:** Nordenskov skole er velfungerende – og har fået flere anerkendelser. I 2008 udnævnt som Månedens Skole – jfr undervisningsministeriets hjemmeside. - For nogle år siden tildelt prisen som Varde kommunes sociale virksomhed. – Skolens læseplan ” fra læseføl til læsehest ” med fokus på tidlig indsats er anerkendt ud over skolens grænser. – Se mere på www.nordenskovskole.dk.

Skolen underviser eleverne indtil 6. skoleår, hvorefter de fra 7. klasse går på Næsbjerg skole – 7 km fra Nordenskov – Skoleskiftet betragtes af mange som positivt, idet eleverne oplever lidt af efterskoleeffekten med nye kammerater og lærere.

På det nye Campus i Varde er undervisningen samlet for 10. klasse, gymnasium og handelsgymnasium. Der er også gymnasier i Grindsted og Esbjerg. Erhvervsskolerne findes i Esbjerg.

**Men hvad med en rigtig efterskole ?**

**Fakta:** Lige uden for Nordenskov ligger Øse Efterskole, en velrenommeret efterskole, som har drama, musik, kunst og film, animation og IT som linjefag. Men regn med evt venteliste ved tilmelding. Se www.oese.dk.

**Hvad med en god dagpleje og børnehave med kort eller ingen ventetid ?**

**Fakta:** Der er lokal dagplejemulighed for de små børn. Børnehaven er relativ ny, er meget velfungerende og har et stort friluftsområde. Børnehaven ligger som nabo til skolen og har et tæt samarbejde med skolen. Se endvidere [www.vardekommune.dk](http://www.vardekommune.dk).

**Hvad med at bo i et område med en god boligmasse ?**

**Fakta:** Mange af os har i de senere år renoveret og opdateret vores bolig. Alligevel er vi flinke med priserne – vi synes, der skal være plads i budgettet til julegaver – eller to biler, hvis det er det, der er behov for.

Der er mulighed for lejebolig eller andelsbolig.

Nordenskov har også en kolonihaveforening, som ligger inden for bygrænsen.

**Hvad med arbejdspladser – i gå-, cykel- eller køreafstand ?**

**Fakta:** Ud over de offentlige arbejdspladser inden for undervisning, børnepasning, syge- og ældrepleje er der mulighed for beskæftigelse i de mange små og mellemstore virksomheder i Nordenskov og opland – fortrinsvis inden for handel, service, håndværksfag, landbrug og landbrugsrelaterede erhverv.

Af større virksomheder kan nævnes Skamstrup Maskinstation med ca 50 ansatte.

Endvidere Danske Andelskassers Banks regionskontor og erhvervsafdeling for Syd- og Vestjylland, som har hovedsæde i Nordenskov med 30 ansatte.

**Hvad når man med 15-30 min. bilkørsel ?**

**Fakta:** De større arbejdspladser findes i bl.a. Varde ( 15 km ), Grindsted ( 24 km ) , Esbjerg ( 30 km ), Oksbøl ( 30 km ) Billund ( ca 35 km ).

Dvs at man med 15-30 min bilkørsel – og uden kødannelse – har et vidt spektrum af arbejdspladser inden for rækkevidde.- Og man kan i bilen lade op på vej til arbejde og tilsvarende nå at ” falde ned ” inden man kommer hjem !

Der er naturligvis også offentlig transportmulighed.

**Er der cykelstier ? – og vandrestier ?**

**Fakta:** Der er i 2019 etableret cykelsti fra Nordenskov til Øse. Herefter er Nordenskov By i det væsentlige forbundet med Varde By med cykelstier. Derudover er der anvist cykelruter via små mindre trafikerede veje. – Med en cykeltur på ca 5 km kan man f.eks. nå Tambours Have, et dejligt rekreativt område ved Karlsgårde sø.

Med udgangspunkt fra Nordenskov er der etableret cykel- og vandrestier til naturskønne områder – også øde områder, hvor man kan være heldig at opleve både ørne, traner og isfugle.

**Kan man flyve til Nordenskov ?**

**Fakta:** Ja – med svævefly. Vestjysk Svæveflyveklub har hjemsted på Bolhede Flyveplads – 5 km øst for Nordenskov.

**Har Nordenskov nogensinde fået hjælp fra Røde Kors ?**

**Fakta:** Ja – en af byens store butikker er Røde Kors Genbrug – en flot og indbydende butik, hvor vi handler livligt og billigt. – Det gør vi også i Dagli´ Brugsen, som hver dag har gode tilbud. Ved Brugsen er der OK-tank.

**Og for dem, der elsker generalforsamlinger – eller frygter dem ?**

**Fakta:** Der findes så mange foreninger, at ingen i byen har tal på det – så der er rige muligheder for at blive valgt til en post. – For dem som egentlig gerne vil yde et bidrag – men er bange for at blive valgt – er der mulighed for at tilmelde sig med sine kompetencer, men selv bestemme hvor meget og hvor længe.

**Hvad med at bo i en by, hvis herrevolleyball-hold tilhører herreligaen ?**

**Fakta:** Nordenskov ungdoms- og idrætsforening (NUIF) har som flagskib et semiprofessionelt herrehold i volleyball. På holdet er der kontraktspillere fra Australien og USA, og holdet har australsk træner. Holdet spiller med om de øverste pladser i herreligaen.

Det bedste damehold ligger i toppen af 2. division.

Derudover tilbyder idrætsforeningen ( NUIF ) mange andre aktiviteter for alle aldersklasser. Der er tradition for, at næsten alle er tilmeldt en form for idræt – se [www.nuif.dk](http://www.nuif.dk). - Aktiviteterne foregår dels lokalt, dels i Helle hallerne, 5 km fra Nordenskov.

Via Helle Idrætssamvirke er der et idrætsligt samarbejde med byerne i det tidligere Helle Kommune.

**Hvad er NØWS ??**

**Fakta:** Fire gange om året får alle husstande et blad , som orienterer om byens foreninger, idrætsaktiviteter og byens gang. NØWS betyder Nord-Øst-West-Syd – jfr NEWS.

**Hvad er OWEN LUFT KÅNSERT ??**

**Fakta:** Hvert år i juni måned afholdes i Nordenskov en endags open air musikfestival med de store navne – et arrangement som er blevet kendt og populær i hele Syddanmark. For en dag er hele byen præget af musik, fest og storbystemning, når 5000 mennesker kommer til byen. - Og vi, der bor i byen, kan nøjes med benene som transportmiddel. - Se www.owen-luft.dk.

**Hvad med musik og kultur i øvrigt ?**

**Fakta:** Vi har også Øse Sangkor – et af regionens største blandede kor med ca 35 medlemmer. Endvidere har vi mange musikere, som stiller op, når der arrangeres kulturnat eller lignende i byen – hvor også madkulturen , egnens kunstmalere og kirken er repræsenteret.

Byens samlingssted er kroen, hvor der afholdes borgermøder, fællesspisninger o.lign. – Og gadefesterne holdes stadig ved lige.

**Hvad er Knudsens Plads ?**

**Fakta:** På Dagli`Brugsens areal har der tidligere ligget købmand Knudsens butik, deraf navnet på området, som i dag er omdannet til et grønt område med æbletræer, skænket af byens borgere.

Området anvendes flittigt som mødested, når vejret tillader det.

**Hvad med kirkelivet ?**

**Fakta:** Sognets kirke ( Øse Kirke ) ligger i Øse, et lille bysamfund ca 3 km vest for Nordenskov. Vores præst er god til at integrere kirken i lokalsamfundet og er sammen med menighedsrådet meget aktiv med forskellige arrangementer - for ældre, unge og børn – bl.a. babysalmesang.

**Hvad med at bo i et område, hvor du ”trygt” kan blive syg ?**

**Fakta:** De fleste anvender lægehuset i Agerbæk ( 11 km ) , men der er også lægehuse i Ansager ( 9 km ), Tistrup ( 10 km ) og Varde ( 15 km ).

Der er sygehuse i Esbjerg og Grindsted.

**Eller hvis du bliver ældre og svag ?**

**Fakta:** I Nordenskov er der mange ældrevenlige boliger, men ikke egentlige plejeboliger. Nærmeste plejeboliger med fast personale døgnet rundt findes i Tofterup ( 10 km ).

Opdateret 23.02.2020.

Bjarne Mailund Mikkelsen.